CELEX: 22008D0110
Language: sk
Date: 2008-11-05 00:00:00
Title: Rozhodnutie Spoločného výboru EHP č. 110/2008 z  5. novembra 2008 , ktorým sa mení a dopĺňa Protokol 32 k Dohode o EHP o finančných spôsoboch vykonávania článku 82

18.12.2008   
            
            
               SK
            
            
               Úradný vestník Európskej únie
            
            
               L 339/93
            
         
      ROZHODNUTIE SPOLOČNÉHO VÝBORU EHP
   č. 110/2008
   z 5. novembra 2008,
   ktorým sa mení a dopĺňa Protokol 32 k Dohode o EHP o finančných spôsoboch vykonávania článku 82
   SPOLOČNÝ VÝBOR EHP,
   so zreteľom na Dohodu o Európskom hospodárskom priestore, zmenenú a doplnenú protokolom, ktorým sa upravuje Dohoda o Európskom hospodárskom priestore, ďalej len „dohoda“, a najmä na jej články 86 a 98,
   keďže:
   
               (1)
            
            
               Protokol 32 k dohode doteraz nebol zmenený a doplnený Spoločným výborom EHP.
            
         
               (2)
            
            
               Rada Európskej únie prijala 25. júna 2002 nariadenie (ES, Euratom) č. 1605/2002 (1) o rozpočtových pravidlách, ktoré sa vzťahujú na všeobecný rozpočet Európskych spoločenstiev, ktoré bolo zmenené a doplnené nariadením Rady (ES, Euratom) č. 1995/2006 (2) a nariadením Rady (ES) č. 1525/2007 (3).
            
         
               (3)
            
            
               Protokol 32 by mal odrážať nové postupy ustanovené v nariadení (ES, Euratom) č. 1605/2002.
            
         
               (4)
            
            
               Postup stanovený v protokole 32 by mal byť vymedzený podrobnejšie, vrátane konečných termínov, ktoré sa vzťahujú na tento postup.
            
         
               (5)
            
            
               Príspevky štátov EZVO by sa už nemali platiť v dvoch etapách.
            
         
               (6)
            
            
               Obsolentné ustanovenia by mali byť vypustené z protokolu 32.
            
         
               (7)
            
            
               Protokol 32 k dohode by sa preto mal zmeniť a doplniť,
            
         ROZHODOL TAKTO:
   Článok 1
   Protokol 32 k dohode sa mení a dopĺňa tak, ako je uvedené v prílohe k tomuto rozhodnutiu.
   Článok 2
   Toto rozhodnutie nadobúda účinnosť dňom nasledujúcim po doručení posledného oznámenia Spoločnému výboru EHP podľa článku 103 ods. 1 dohody (4).
   Článok 3
   Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.
   
      V Bruseli 5. novembra 2008
      
         
            Za Spoločný výbor EHP
         
         
            predseda
         
         J. N. V. knieža Nikolaus von LIECHTENSTEIN
         
      
   
   
      (1)  Ú. v. ES L 248, 16.9.2002, s. 1.
   
      (2)  Ú. v. EÚ L 390, 30.12.2006, s. 1.
   
      (3)  Ú. v. EÚ L 343, 27.12.2007, s. 9.
   
      (4)  Ústavné požiadavky neboli oznámené.
   
      PRÍLOHA
      Text protokolu 32 k dohode sa nahrádza takto:
      
         „Článok 1
         Postup na určenie finančného príspevku štátov EZVO pre každý rozpočtový rok (n)
         1.   Európska komisia najneskôr 31. januára každého roka (n – 1) predloží Stálemu výboru štátov EZVO dokument o finančnom plánovaní zahŕňajúci aktivity, ktoré sa budú vykonávať počas zostávajúceho obdobia príslušného viacročného finančného rámca, a stanovujúci viazané rozpočtové prostriedky predpokladané na tieto aktivity.
         2.   Stály výbor štátov EZVO predloží Európskej komisii najneskôr do 15. februára každého roka (n – 1) zoznam aktivít Spoločenstva, ktoré chcú členské štáty EZVO po prvýkrát zahrnúť do prílohy EZVO k predbežnému návrhu rozpočtu Európskej únie pre rozpočtový rok (n). Týmto zoznamom nie sú dotknuté nové návrhy predložené Spoločenstvom počas roka (n – 1), ani konečné stanovisko prijaté štátmi EZVO týkajúce sa ich účasti na týchto aktivitách.
         3.   Najneskôr 15. mája každého roka (n – 1) Európska komisia oznámi Stálemu výboru štátov EZVO svoje stanovisko týkajúce sa žiadostí štátov EZVO o účasť na aktivitách počas rozpočtového roka (n), ktoré bude zároveň obsahovať tieto informácie:
         
                     a)
                  
                  
                     indikatívne sumy uvedené ‚pre informáciu‘ ako viazané a platobné rozpočtové prostriedky vo výkaze výdavkov predbežného návrhu rozpočtu Európskej únie pre aktivity, na ktorých sa štáty EZVO zúčastňujú alebo sa chcú zúčastniť a sú vypočítané v súlade s ustanoveniami článku 82 dohody;
                  
               
                     b)
                  
                  
                     odhadované sumy zodpovedajúce príspevkom štátov EZVO, uvedené ‚pre informáciu‘ vo výkaze príjmov predbežného návrhu rozpočtu.
                  
               Stanoviskom Európskej komisie nie je dotknutá možnosť ďalších diskusií o aktivitách, v prípade ktorých nesúhlasila s účasťou štátov EZVO.
         4.   V prípade, že sumy uvedené v odseku 3 nie sú v súlade s ustanoveniami článku 82 dohody, Stály výbor štátov EZVO môže požadovať opravy do 1. júla roka (n – 1).
         5.   Sumy uvedené v odseku 3 sa upravia po prijatí všeobecného rozpočtu Európskej únie s náležitým ohľadom na ustanovenia článku 82 dohody. Tieto upravené sumy sa bezodkladne oznámia Stálemu výboru štátov EZVO.
         6.   Do 30 dní od uverejnenia všeobecného rozpočtu Európskej únie v Úradnom vestníku Európskej únie predsedovia Spoločného výboru EHP prostredníctvom výmeny listov, ktorú iniciuje Európska komisia, potvrdia, že čiastky uvedené v prílohe EZVO k všeobecnému rozpočtu Európskej únie sú v súlade s ustanoveniami článku 82 dohody.
         7.   Najneskôr 1. júna rozpočtového roka (n) Stály výbor štátov EZVO oznámi Európskej komisii konečné rozdelenie príspevkov pre každý štát EZVO. Toto rozdelenie má záväzný charakter.
         Pokiaľ sa táto informácia neposkytne do 1. júna rozpočtového roka (n), dočasne sa uplatnia percentá podielov použité počas roka (n – 1). Úprava sa určí v súlade s postupom stanoveným v článku 4.
         8.   Ak najneskôr do 10. júla rozpočtového roka (n), pokiaľ sa vo výnimočných prípadoch nestanoví neskorší dátum, Spoločný výbor EHP neprijme rozhodnutie o stanovení účasti štátov EZVO na aktivite uvedenej v prílohe EZVO k všeobecnému rozpočtu Európskej únie na rozpočtový rok (n), alebo ak najneskôr do tohto dátumu neoznámi splnenie ústavných požiadaviek na takéto rozhodnutie, ak existujú, účasť štátov EZVO na príslušnej aktivite sa odloží na rok (n + 1), ak nie je dohodnuté inak.
         9.   Po stanovení účasti štátov EZVO na aktivite pre rozpočtový rok (n) sa finančné príspevky štátov EZVO vzťahujú na všetky transakcie vykonané v príslušných rozpočtových položkách v danom rozpočtovom roku, ak nie je dohodnuté inak.
         Článok 2
         Sprístupnenie príspevkov štátov EZVO
         1.   Na základe prílohy EHP k všeobecnému rozpočtu Európskej únie, ktorý sa finalizuje v súlade s článkom 1 ods. 6 a 7, Európska komisia vytvorí pre každý štát EZVO žiadosť o finančné príspevky, vypočítané na základe platobných rozpočtových prostriedkov a v súlade s článkom 71 ods. 2 nariadenia o rozpočtových pravidlách (1).
         2.   Táto žiadosť o finančné príspevky bude doručená štátom EZVO najneskôr 15. augusta rozpočtového roka (n) a bude sa v nej požadovať zaplatenie príspevku každým štátom EZVO najneskôr 31. augusta roka (n).
         Ak sa všeobecný rozpočet Európskej únie neprijme do 10. júla rozpočtového roka (n) alebo vo výnimočnom prípade do dátumu dohodnutého v súlade s článkom 1 ods. 8, požaduje sa platba na základe indikatívnej sumy predpokladanej v predbežnom návrhu rozpočtu. Úprava sa vykoná v súlade s postupom stanoveným v článku 4.
         3.   Príspevky sa uvádzajú a uhrádzajú v eurách.
         4.   Na tento účel otvorí každý štát EZVO u svojho ministerstva financií alebo orgánu, ktorý na tento účel vymenuje, účet v eurách v mene Európskej komisie.
         5.   Akékoľvek oneskorenie v pripísaní na účet uvedený v odseku 4 má za následok, že príslušný štát EZVO zaplatí úroky, ktoré sa rovnajú sadzbe uplatňovanej Európskou centrálnou bankou pre jej hlavné refinančné operácie v eurách, plus jeden a pol percentného bodu. Referenčnou sadzbou bude sadzba platná 1. júla daného roku uverejnená v Úradnom vestníku Európskej únie, sérii C.
         Článok 3
         Podmienky vykonávania
         1.   Využitie rozpočtových prostriedkov, ktoré vyplývajú z príspevku štátov EZVO, sa uskutoční v súlade s ustanoveniami nariadenia o rozpočtových pravidlách.
         2.   Pokiaľ ide o postupy verejnej súťaže, výzvy na predloženie ponúk sú otvorené pre všetky členské štáty ES a takisto štáty EZVO, pokiaľ zahŕňajú financovanie rozpočtových položiek, na ktorých sa štáty EZVO zúčastňujú.
         Článok 4
         Regularizácia príspevkov štátov EZVO v kontexte vykonávania
         1.   Príspevky štátov EZVO, ktoré sú stanovené pre každú príslušnú rozpočtovú položku v súlade s ustanoveniami článku 82 tejto dohody, sa v priebehu príslušného rozpočtového roka (n) nezmenia.
         2.   Európska komisia po uzavretí účtov, ktoré sa vzťahujú na každý rozpočtový rok, v rámci vykonania ročnej uzávierky v roku (n + 1) vypočíta výsledok rozpočtového hospodárenia štátov EZVO so zreteľom na:
         
                     a)
                  
                  
                     výšku príspevkov zaplatených členskými štátmi EZVO v súlade s článkom 2;
                  
               
                     b)
                  
                  
                     sumu podielu členských štátov EZVO na celkových údajoch o plnení rozpočtových výdavkov v rozpočtových položkách, pre ktoré bola odsúhlasená účasť štátov EZVO, a
                  
               
                     c)
                  
                  
                     akékoľvek čiastky určené na úhradu výdavkov, ktoré súvisia so Spoločenstvom a ktoré štáty EZVO uhrádzajú samostatne alebo platbami realizovanými štátmi EZVO iným ako finančným spôsobom (napr. administratívnou podporou).
                  
               3.   Všetky čiastky získané od tretích strán v každej rozpočtovej položke, pre ktorú bola účasť štátov EZVO odsúhlasená, sa považujú za pridelené príjmy v rovnakej rozpočtovej položke v súlade s článkom 18 ods. 1 písm. f) nariadenia o rozpočtových pravidlách.
         4.   Táto regularizácia príspevkov štátov EZVO pre rozpočtový rok (n), založená na výsledku rozpočtového hospodárenia, sa vykoná v rámci žiadosti o finančné príspevky pre finančný rok (n + 2) na základe konečného finančného rozdelenia medzi štátmi EZVO v roku (n).
         5.   Spoločný výbor EHP prijme podľa potreby doplňujúce pravidlá na vykonávanie odsekov 1 a 4. Uvedené sa vzťahuje najmä na výdavky, ktoré súvisia so Spoločenstvom a ktoré štáty EZVO uhrádzajú samostatne alebo iným ako finančným spôsobom.
         Článok 5
         Informácie
         1.   Európska komisia poskytne Stálemu výboru štátov EZVO na konci každého štvrťroka výpis zo svojich účtov, ktorý ukazuje, pokiaľ ide o príjmy a výdavky, situáciu so zreteľom na vykonávanie programov a iných opatrení, na ktorých sa štáty EZVO finančne podieľajú.
         2.   Po uzavretí rozpočtového roka (n) oznámi Európska komisia Stálemu výboru štátov EZVO údaje, ktoré sa týkajú programov a iných opatrení, na ktorých sa štáty EZVO finančne podieľajú a ktoré sa vykazujú v príslušnej časti ročného vyúčtovania v súlade s ustanoveniami článkov 126 a 127 nariadenia o rozpočtových pravidlách.
         3.   Spoločenstvo poskytne Stálemu výboru štátov EZVO také ďalšie finančné informácie, ktoré môže tento odôvodnene požadovať v súvislosti s programami a inými opatreniami, na ktorých sa štáty EZVO finančne podieľajú.
         Článok 6
         Kontrola
         1.   Kontrola určenia a dostupnosti všetkých príjmov a takisto kontrola viazania a rozpisu všetkých výdavkov, ktoré zodpovedajú príspevku štátov EZVO, sa uskutoční v súlade s ustanoveniami Zmluvy o založení Európskeho hospodárskeho spoločenstva, nariadenia o rozpočtových pravidlách a platných nariadení v oblastiach, ktoré sú uvedené v článkoch 76 a 78 dohody.
         2.   Audítorské orgány Európskej komisie a audítorské orgány štátov EZVO vytvoria primerané mechanizmy s cieľom uľahčiť kontrolu príjmov a výdavkov, ktoré zodpovedajú príspevku štátov EZVO na aktivitách Spoločenstva v súlade s odsekom 1.
         Článok 7
         Zohľadnenie číselných údajov o HDP pri výpočte faktora proporcionality
         Číselné údaje o HDP v trhových cenách, ktoré sú uverejnené v dôsledku vykonávania článku 76 dohody, sú číselnými údajmi o HDP v trhových cenách, ktoré sú uvedené v článku 82 dohody.“
      
      
         (1)  Nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. ES L 248, 16.9.2002, s. 1).